text: Lleonard Ramírez i Viadé - Viquipèdia, l'enciclopèdia lliure
  Lleonard Ramírez i Viadé
  activista espanyol
  (S'ha redirigit des de: Lleonard Ramírez)
  Lleonard Ramírez i Viadé (Barcelona, 1928 - Boadella i les Escaules, 25 de novembre de 2013) fou un activista polític i social català.
  Lleonard Ramírez nasqué al barri de Sants de la capital catalana el 1928. Va estudiar el batxillerat elemental i durant cinquanta anys va exercir com a cap de compres i vendes en una empresa de cables elèctrics. Membre actiu en la lluita antifranquista, l'any 1945 s'afilià a l'Orientació Catòlica Professional del Dependent (OCPD) i dos anys més tard creà la secció de la Joventut Obrera Catòlica ( JOC) del barri de Sants, juntament amb Miquel Juncadella. Amb la seva dona Josefina Rofastes fundà també l'Acció Catòlica Obrera (ACO). A mitjans anys cinquanta va entrar en contacte amb la CNT, i va formar part dels Cors de Clavé de Collblanc.
  Durant els anys seixanta col·laborà amb els Grups Cristians per a la Promoció i Defensa dels Drets Humans, i va mantenir reunions clandestines a Montserrat amb militants antifranquistes. També va participar en les primeres reunions de Comissions Obreres a la parròquia de Sant Isidre de l'Hospitalet de Llobregat. A més, fou membre del Grup de Solidaritat amb Presos i Represaliats. En la dècada dels seixanta va ser membre fundador de l'escola Proa de la Bordeta i també de l'editorial Nova Terra (el 1958), amb la finalitat que fos un instrument de pedagogia popular. L'any 1970 es tancà a la Catedral de Barcelona en solidaritat amb els treballadors expedientats de l'empresa AEG i fou detingut per la policia.
  El seu fons personal es conserva a l'Arxiu Nacional de Catalunya. El fons conté documentació relativa a l'editorial Nova Terra; òrgans de govern (consells, assemblea, comissions, etc.); producció (edicions, informes, planificació); gestió econòmica (accionistes, balanços, informes, etc.); administració i organització (organigrames, objectius, documents constitutius) i publicacions. Per altra banda, el fons també està constituït per un conjunt de documentació impresa corresponent al període 1970-1980 aproximadament, relativa a diverses organitzacions i partits polítics (Partit Socialista d'Alliberament Nacional, Estat Català, etc.).[1]